La intrarea României în Primul Război Mondial căpitanul Nicolae Dăscălescu a participat cu Regimentul 4 Artilerie (inclus în Divizia 7 Infanterie) la luptele din sectorul nordic al ofensivei din Transilvania, remarcându-se în Lupta de la Miercurea Ciuc (1916) și fiind decorat cu Ordinul „Coroana României” cu spade și panglică de „Virtutea Militară”, în grad de Cavaler. Bateria căpitanului Nicolae Dăscălescu a fost întrebuințată în luptele de pe frontul din Moldova ca baterie de artilerie antiaeriană în zona Pralea, doborând un avion inamic la 9/22 mai 1917, și a susținut unitățile românești care au participat în vara anului 1917 la luptele de la Coșna și Cireșoaia. În același an, 1917, a fost decorat cu ordinul militar rus „Sfânta Ana”. A preluat în 1 septembrie 1917 comanda unui divizion de artilerie și a fost avansat la gradul de maior. În decembrie 1918 a fost decorat cu Crucea Comemorativă a Războiului 1916-1918 cu baretele „Ardeal”, „Carpați”, „București” și „Tg. Ocna”.